यहाँ उपन्यासकार का वह स्त्री -विमर्श नज़र आता है, जो यह कहता है कि स्त्री का स्वतंत्र अस्तित्व अपने अधिकार के लिए मजबूती से खड़े होने में ही है। मैना भी अपने स्वतंत्र अस्तित्व को बचाकर ही अपने तथा अपने समाज के हक की लड़ाई जारी रखती है। मैना जेल की यंत्रणा से ना स्वयं टूटती है और ना अपने समाज के लोगों को टूटने देती है। इस उपन्यास के उस प्रसंग में, जब सामूहिक भोज-भात के बाद उसका समूचा समाज एक जगह एकत्रित होता है, तब वह लोगों का आहवान करती हुयी आदिवासी समाज की दुर्गती करने वाले तत्वों की कारस्तानियों के साथ आदिवासी क्षेत्र की वर्षों से हो रही वंचना की ओर सभी का ध्यान आकर्षित करती है- ‘‘हमको याद आता, जब हम बच्चा था, खेती से चार-छै महीना का काम चल जाता, आज एक दिन का भी नई। खेत-खतार, पेड़ रूख कूँआ तालाब हम और हमरा बाल-बच्चा तक आज तेजाब में गल रआ है भूख में जल रआ है। पहले हम चोरी का चीज है, नई जानता था, भीख कब्भी नहीं माँगा, चुगली-दलाली कब्भी नहीं किया, इज्जत कब्भी नहीं बेचा, आज हम सब करता, आदत पड़ गया है, बल्कि कहें इसके बिना गुजारा नई। शरमा बाबू चाअता था कि हमको इज्जत मिले, आदमी की तरह रएँ - इसका खातिर कहाँ-कहाँ दरखास नहीं दिया, मगर कोई सुनवाई नई-सब मर गया हाकिम-सरकार, भगवान-सब। आज इ ठो सोचने की बात है कि हम ऐसे ई रएगा। पानी का पाइप हमारी छाती पर से गुजरता- हमको एक बूँद पानी नईं, रेललाइन बगले में है, मगर हमरा खातिर सौ कोस दूर वोट देने को हमको आज तक कोई बोला नईं हमरा चिट्ठी-पत्री निहालसिंह के दुकान के पते पर आता। हमारा कोई पता-ठिकाना नई।’’5